ഫ്രഞ്ചുകാരുടെ സ്വപ്നം ഏഴ് പതിറ്റാണ്ടിന് ശേഷം സഫലമാകുന്നു മാഹി: കേരളക്കര സ്പര്ശിക്കാതെ ഫ്രഞ്ചധീന പ്രദേശമായിരുന്ന മാഹി ടൗണില് നിന്നും പുഴയും കടന്ന് ചെറുകല്ലായി, ചാലക്കര, പള്ളൂര്, പന്തക്കല് പ്രദേശങ്ങളിലേക്ക് നേരിട്ട് എത്തിച്ചേരുകയെന്നത് 73 വര്ഷം മുമ്ബ് ഫ്രഞ്ചുകാരുടെ ആഗ്രഹമായിരുന്നു. സര്വേ നടത്തിയപ്പോള്, നിര്ദ്ദിഷ്ട പുഴ ഭാഗത്ത് നിറയെ പാറക്കൂട്ടങ്ങള് കാണപ്പെട്ടത് പാലം പണിക്ക് എളുപ്പവുമായി. എന്നാല് അന്ന് നടക്കാതിരുന്ന ആ സ്വപ്നം ഇപ്പോള് പൂവണിയുകയാണ്. പുതുച്ചേരി അസംബ്ലി ബഡ്ജറ്റ് സമ്മേളനത്തില്, ഇതേ സ്ഥലത്ത് റഗുലേറ്റര് കം ബ്രിഡ്ജ് നിര്മ്മിക്കാന് 38 കോടി രൂപ നീക്കിവെച്ചിരിക്കുകയാണ്. 1948 ഒക്ടോബറില് മാഹിയില് നടന്ന ഫ്രഞ്ച് വിരുദ്ധ കലാപത്തെത്തുടര്ന്ന് ഒരാഴ്ചക്കാലം ഫ്രഞ്ചുകാര്ക്ക് അധികാരം നഷ്ടപ്പെട്ടിരുന്നു. സൈനിക പിന്ബലത്തില് അധികാരം തിരിച്ചുപിടിച്ച ഫ്രഞ്ചുകാര്, പ്രതികാര നടപടികള് സ്വീകരിച്ച കാലമായിരുന്നു അത്. സമര്ത്ഥനായ മൊസ്യെ ദൊറേനെ മയ്യഴി അഡ്മിനിസ്ട്രേറ്ററായി നിയമിക്കുകയായിരുന്നു. വിമോചന സമരത്തിന് തടയിടാനും, കേരളം സ്പര്ശിക്കാതെ മയ്യഴിയാകെ സഞ്ചരിക്കാനും മഞ്ചക്കലില് നിന്നും പുഴക്ക് കുറുകെ ചെറുകല്ലായിലേക്ക് അനിവാര്യമായും പാലം വേണമെന്ന് എന്ജിനീയര് കൂടിയായ ഫ്രഞ്ച് ഭരണാധികാരിക്കറിയാമായിരുന്നു. പണി നടന്നു കൊണ്ടിരിക്കെ, ഇതിന്റെ പിന്നിലെ അപകടം മണത്തറിഞ്ഞ മയ്യഴിയിലെ വിമോചന സമര നായകരായ ഐ.കെ. കുമാരന് മാസ്റ്റരും, സി.ഇ. ഭരതനും ഏത് വിധേനയും പാലം പണി തടയണമെന്ന് പ്രധാനമന്ത്രി ജവഹര്ലാല് നെഹ്രുവിനോടും, ലാല് ബഹദൂര് ശാസ്ത്രിയോടും നേരിട്ട് അഭ്യര്ത്ഥിക്കുകയായിരുന്നു. തലശ്ശേരി എം.പി.യായിരുന്ന നെട്ടൂര് പി. ദാമോധരന് പാര്ലമെന്റില് ഈ വിഷയം അവതരിപ്പിക്കുകയും ചെയ്തു. 1949 ഒക്ടോബര് 19 ന് ഇന്ത്യാ ഗവ.ന്റെ നിര്ദ്ദേശപ്രകാരം മലബാര് കളക്ടറായിരുന്ന ആര്. പ്രസാദ്, കേരളത്തിലെ കല്ലായി പ്രദേശത്തേക്ക് മലപ്പുറത്തു നിന്നും രണ്ട് കമ്ബനി എം.എസ്.പി.ക്കാരെ അയക്കുകയായിരുന്നു. അവര് ഫ്രഞ്ച് പൊലീസുകാരെ, ഫ്രഞ്ച് അധീന പ്രദേശമായ പുഴയോട് ചേര്ന്നുള്ള കല്ലായിയില് നിന്നും തുരത്തി. ഇത് അന്താരാഷ്ട്ര കോടതിയില് ഫ്രഞ്ചുകാര് ചോദ്യം ചെയ്യുകയും, പ്രദേശം അവര്ക്ക് തന്നെ തിരിച്ചു കിട്ടുകയും ചെയ്തു. എന്നാല്, പാലം പണി നിലച്ചതോടെ, ഇപ്പോള് കേരളത്തില്പ്പെട്ട കല്ലായി റോഡ് വഴിയാണ്, മറ്റ് ഫ്രഞ്ച് അധീന പ്രദേശങ്ങളിലേക്ക് മയ്യഴിക്കാര് കടന്നു പോകുന്നത്. ഏതാണ്ട് മുക്കാല് കിലോമീറ്റര് റോഡ് ഇപ്പോഴും അറ്റകുറ്റപ്പണികള് നടത്തുന്നത് മയ്യഴി ഭരണകൂടമാണ്. പൊലിഞ്ഞുപോയ പാലമെന്ന സ്വപ്നത്തിന് ചിറക് മുളച്ചത് രണ്ട് പതിറ്റാണ്ട് മുമ്ബ് എ.വി. ശ്രീധരന് എ.എല്.എ പുതുച്ചേരി നിയമസഭയില് പ്രശ്നം ശക്തമായി അവതരിപ്പിച്ചതോടെയാണ്. ഇതിന്റെ അടിസ്ഥാനത്തില് സര്വേയും നടന്നു. തത്വത്തില് സര്ക്കാരിന്റെ അംഗീകാരവും ലഭിച്ചു. എന്നാല് തുടര്നടപടികളുണ്ടാകുന്നത് ഇപ്പോഴാണെന്ന് മാത്രം. റഗുലേറ്റര് കം ബ്രിഡ്ജില് എതിര്പ്പും അതിനിടെ തീരദേശത്ത് റഗുലേറ്റര് സ്ഥാപിക്കുന്നതിനെതിരെ എതിര്പ്പുമുണ്ട്. റഗുലേറ്ററിന്റെ ആവശ്യം കൃഷിഭൂമി ശുദ്ധജല സമ്ബന്നമായി സൂക്ഷിക്കുകയെന്നതിനാണ്. സമുദ്രങ്ങളുടെ തീരപ്രദേശങ്ങള്, പ്രത്യേകിച്ചും നദികളുടെ സംഗമതീരങ്ങള് കടലിലെ ആവാസവ്യവസ്ഥയുമായി ബന്ധപ്പെട്ടവയായിരിക്കും. വേലിയേറ്റം,വേലിയിറക്കം എന്നിവ നിരന്തരമായി നടക്കുന്ന പ്രദേശങ്ങളാണ്. അവിടം കടലിലെ ചെറുസൂക്ഷ്മജീവികളുടെ പ്രജനനകേന്ദ്രങ്ങളാണ്. അവയ്ക്ക് പുഴകളിലെ വന് ഒഴുക്കിനെയും വേലിയേറ്റങ്ങളെയും അതിജീവിക്കേണ്ടതുണ്ട്. അതിനാല് ഇപ്പോള് കേരള സര്ക്കാറിന്റെ പരിഗണനയിലുള്ള കുറച്ച് കിഴക്ക് നിര്ദ്ദേശിക്കപ്പെട്ട മോന്താല് തന്നെയാവും അനുയോജ്യമെന്ന് ഇവര് വാദിക്കുന്നു. തീരദേശങ്ങളിലെ തണ്ണീര്ത്തടങ്ങളും മറ്റും ഓരുജല കൃഷിക്ക് മാത്രമെ അനുയോജ്യമാവൂ.അതാണ് കേരള സര്ക്കാര് ചെയ്തുകൊണ്ടിരിക്കുന്നത്. മയ്യഴിപ്പുഴയില് അധികമായി കിഴക്കന് മേഖലകളില് ഉപ്പുവെള്ളം കയറുന്നത് തടയാന് ചുരുങ്ങിയത് അഞ്ചു കിലോമീറ്ററിനപ്പുറം റഗുലേറ്റര് പണിയുന്നതായിരിക്കും ഉചിതം. ഇതിന് വിദഗ്ദ്ധ പഠനം അനിവാര്യമാണ്. വിജയന് കൈനാടത്ത് മയ്യഴിപ്പുഴ സംരക്ഷണ സമിതി